b'\n_START_ARTICLE_\nZdravko Du\xc5\xa1a\n_START_SECTION_\n\xc5\xbdivljenje\n_START_PARAGRAPH_\nZdravko Du\xc5\xa1a je leta 1968 kon\xc4\x8dal pedago\xc5\xa1ko smer gimnazije Tolmin. \xc5\xa0olanje je nadaljeval na Filozofski fakulteti v Ljubljani, kjer je leta 1969 vpisal anglistiko ter primerjalno knji\xc5\xbeevnost in literarno teorijo. Nekaj kratkih zgodb je objavil v Tribuni, Mladini, Anteni in bil kulturni urednik \xc5\xa1tudentskega \xc4\x8dasopisa Tribuna in Radia \xc5\xa0tudent._NEWLINE_Leta 1975 se je zaposlil kot novinar pri \xc4\x8dasniku Delo, pozneje pa kot prodajni referent in korektor. Uveljavil se je kot prevajalec, v tistem \xc4\x8dasu je nastala tudi gledali\xc5\xa1ka igra Jaslice (1978), ki je bila v re\xc5\xbeiji Vinka Moederndorferja uprizorjena v gledali\xc5\xa1\xc4\x8du Glej (v sezoni 1981/1982). Kariero tekstopisca in snovalca v Studiu marketing Delo, kjer je med drugim ustvaril slogan Slovenija, moja de\xc5\xbeela, je leta 1987 zamenjal za mesto urednika na Cankarjevi zalo\xc5\xbebi. Nekaj let je ob tem urejal tudi zbirko Rob pri koprski zalo\xc5\xbebi Lipa, kasneje pa poletne zgodbe slovenskih in tujih avtorjev v \xc4\x8dasniku Delo. Na prelomu tiso\xc4\x8dletja zaide med scenariste ter ustanovi in vodi scenaristi\xc4\x8dno \xc5\xa1olo Poka\xc5\xbei jezik. \xc5\xa0e naprej prevaja, predvsem za gledali\xc5\xa1\xc4\x8de, in razvija literarno-glasbena sre\xc4\x8danja Lukatelce v Vol\xc4\x8dah pri Tolminu. Je tudi svetovalec za podro\xc4\x8dje literature pri Evropski prestolnici kulture Maribor 2012.'